בגלל הפגרה אף אחד לא לוחץ על הממשלה למשל ליישם את הרפורמה בבנקאות שאמורה להוסיף לכולנו כסף בעובר ושב. ביבי שחומק ביום-יום מראיונות – זוכה גם לפטור משאלות קשות בכנסת, וכך גם השרים
חברי הכנסת נמצאים בימים אלו בפגרה בת 3 חודשים. זה 3 פעמים שהירח מתמלא ומתרוקן. יותר מ-14 ימי חופשה שרובנו מקבלים. מהחופש הגדול. אפילו יותר מחופשת סמסטר. אני לא מקנא. רובם עובדים בה וקשה.  אז תנו לי רגע להסביר למה זה באמת מפריע לי ואני מבטיח זווית חדשה לנושא. את הממשלה (כל ממשלה שהיא) אני מבין. לשרים אין פגרה והם יכולים במהלכה לדלג על הדרישה "המעצבנת" להסביר את מעשיהם. אבל מה לגבי חברי הכנסת שרוצים לעבוד? ובמיוחד מה לגבי האופוזיציה? איך לכל הרוחות ח"כים מהאופ מוותרים על חודשים שלמים של פיקוח? המדינה בלהבות ואתם טסים לסקי? ברגע זה מצקצק בלשונו יועץ פלמנטרי של ח"כ שאשכרה עובד בפגרה: שמסייר בארץ. פוקד חוגי בית. מכין יוזמות חקיקה. ויגיד- אנחנו כן עובדים! שטויות. בשביל זה יש חופש בימי ראשון וחמישי גם כשאין פגרה (שוב, הכנסת מתכנסת 3 ימים בשבוע). יומיים נקיים מלוז! אז הנה הבקשה שלי: קצרו את הפגרה, או שלכל הפחות תחשפו את יומנכם במהלכה. או זה או זה. תנו לי סיבה אחת הגיונית שלא נראה כולנו את יומני הח"כים בפגרות. אלא שכל פעם שאני קורא לשקיפות ביומנים מבלבלים אתכם מספין- חדירה לפרטיות! זה גם שטויות. אף אחד לא דורש יומן מלא. אין בעיה שתשאירו פגישות אישיות ורגישות בסלוטים בהם כתוב פגישה אישית/רגישה. האופ אמורה לנשוך, לנשוך ולנשוך. אבל איך אפשר לנשוך מה שלא קיים, וכשבכלל השיניים בחופש? וזה בדיוק מה שקורה בפגרה. אם האינטרס שלה באמת הוא להחליף שלטון ולא גוביאדה, אז מזמן היינו צריכים לראות קמפיין של חברי המחנה הציוני, הרשימה המשותפת, מרצ ויש עתיד – לקיצור הפגרה. לראות אותם מתדפקים על דלתות הכנסת למרות שהיא סגורה. לקרוא מכתבים יום-יומיים שלהם ליולי אדלשטיין בנושא. לחשוף יומנים ולשאול ללא הרף- מה יש לקואליציה להסתיר? הפגרה חשובה. יש בה אפקט מצנן והיא דוחפת את הח"כים לשתף פעולה במהלך הימים הרגילים. אבל היא ארוכה ולא הגיונית מדי. וגם בחודשים כשאין פגרה? הכנסת מתכנסת רק יומיים שלושה בשבוע – כיאה ללוחות זמנים שנקבעו לפני יובל שנים. ואם האופוזיציה מאמינה שהמליאה מיושנת ולא אפקטיבית? אז תשנו אותה! כלי הפיקוח מיושנים? הילחמו לעדכן אותם! הפגרה חשובה לדעתכם? פרסמו את היומן! יספיק לנו בשלב זה לראות את התמונה הגדולה של כיצד אתם משרתים אותנו בחופשה המפלצתית הזו, אבל אתם משאירים אותנו בחשכה, לצד ראש ממשלה משוגע, וגם מצפים שנסמוך עליכם שאתם ו-3 עוזרים עובדים עכשיו 3 חודשים הסתר מעין הציבור על משהו שכולנו נרוויח ממנו? אגיד לכם ממה נרוויח: מזה שתגיעו למקום העבודה שלכם. אגיד לכם מי מרוויח מהעצלות שלכם: הממשלה שעושה כאוות נפשה, ומונופולים שרפורמות בענייניהם נתקעות שוב ושוב בשל קצב עבודה שמתאים לימי הביניים. אני יודע שחלקכם מרגיש שהכל משחק- אתם צודקים. עד שזה לא ישתנה, האופוזיציה והקואליציה משמרות את המצב העקום – ליום שהגלגל יתחלף. ואגב, אני מבין אותם – זה אנושי. אני רק לא מבין אותנו. שנרדמנו. כי שינוי שכזה, שקשור לתנאי הח"כים, יכול לבוא רק מלחץ חיצוני. והוא לא קיים. לכן סיירת שקיפות (הצטרפתן?) פנתה לשלל ח"כים בבקשה לחשוף את יומן הפגרה שלהם. לכן עשינו ונעשה עוד מעקבים בתקופה הזו. לכן אני חופר על הנושא שוב ושוב, ועכשיו מכניס אותו ל #טרחנות_לשבת. אנא הפיצו מכתב זה למקבלי ההחלטות בבקשה שיפעלו לשינוי. שבוע טוב, ומציע לכולכם לבקש מהבוס מחר לצאת לפגרה בת 3 חודשים – בשכר מלא – ולראות מה יקרה.  